聞毀
作者：强至
朝代：宋

paragraphs: 憶初向關中，觸熱事西走。
淋漓汗征衣，早夜犯星斗。
歡然赴所知，辛苦復何有。
主人喜賓至，相見勞杯酒。
誓將效毫髮，聊以塞所厚。
遇事因輒言，何嘗計從否。
平生性坦率，間或忤交友。
是非長安城，側身避讒口。
彼奸乘其前，吾慮亦已後。
二叔誣周公，三人惑曾母。
青蠅亂黑白，視潔以爲垢。
聖賢且不免，予免焉能苟。
浩歌動歸歟，至此信不偶。
春風憶東南，巖花映溪柳。
南山有屋廬，釀熟喚鄰叟。
何時理扁舟，舊物入吾手。
回頭謝狺狺，投北汝誰受。